Szakmai kirándulás Svédországba Szülésznő hallgatókkal

2023.március 17-20.

A Semmelweis Egyetem nappali és levelezős képzés szülésznő szakos hallgatóival második alkalommal vettünk részt szakmai tanulmányúton. 2021-ben Törökországban tett utazásunk sikerén felbuzdulva, az idei évben Svédországban, Stockholmban jártunk.

Az utazásra 2023. március 17-20 között került sor.

Az utazás célja a Karolinska Egyetem Huddinge Kórházában tett látogatás volt, ahol nagy szeretettel vártak és fogadtak bennünket.

A program első felében három előadást hallgathattunk, melynek keretein belül információkat kaphattunk a szülésre, születésre vonatkozó statisztikai adatokról, valamint a szülésznők oktatásáról, a munkájáról, kompetenciájukról.

A Karolinska Egyetem két részlegén az éves szülésszáma 3500-4000 körül van. A klinika kiemelt figyelmet fordít a 28. terhességi hét előtt világra jött koraszülöttek, a szívbeteg, valamint a HIV pozitivitással szövődött várandósságból született újszülöttek ellátására. A spontán szülések aránya 65%, az elektiv császármetszésesek aránya 8%, a szülésindítási arány 27%, a 3-4 fokú gátsérülések aránya viszont magas, 2,5%. Nagy figyelmet fordítanak a szülések során a zéró szeparációra.

 A szülésznők a svédországi egészségügyi rendszerben, saját kompetencián belül önállóan vezethetik az alacsony rizikójú várandósok szüléseit, családtervezés során fogamzásgátló gyógyszer, ill. eszköz felírására jogosultak. A magas gátsérülési arány csökkentésére a kitolási szakban két szülésznőnek kell jelen lenni, így tudnak egymásnak segíteni, tanácsot adni. A szülőszobán vízben való vajúdásra és szülésre is lehetőség van. Elmondták, hogy igény szerint otthon szülésre is van lehetőség, de ebben az esetben az egyébként állami támogatással ingyenes szolgáltatásokért, ellátásokért is fizetni kell a továbbiakban.

Érdekeség volt számunkra, hogy a svédországi szülésznőképzés a négyéves ápolóképzésre épül, szemben a magyarországi gyakorlattal, ahol négyéves BSc képzést követően kapnak diplomát hallgatóink. További érdekesség volt számunkra az a speciális táblázat, melyen a szülés folyamatát jelölik, így a szülésznők, az orvosok tájékozódása könnyebb és motiválni tudják a szülő nőt és a hozzátartozókat. A látogatás során bepillantást nyerhettünk a szülészeti osztály, a szülőszoba, valamint a Neonatális Intenzív Centrum mindennapjaiba is.

A Neonatális Intenzív Osztályon nagy figyelmet fordítanak a családbarát ellátásra. Minden koraszülött vagy beteg újszülött mellett mindkét szülő a nap 24 órájában ott lehet. Erre az intenzív ellátást biztosító osztályrészen minden állásnál az ellátó térrel szoros kapcsolatban, de attól határozottan elkülönítve, a szülők komfortos elhelyezését biztosító önálló helyiség áll rendelkezésre. A hazaadás előtt már egy szobában kerül elhelyezésre az egész család. Mindkét szülő jelenlétét az állam is támogatja.

Az intenzív szakápolók ápolási feladataiban több segédápoló is részt vesz. Az otthoni ápolást az intenzív osztályról a családot hetente kétszer meglátogató szakápoló segíti.